கட்சியின் பல்வேறு கொள்கை முடிவுகள் சபரீசன் மூலமே எடுக்கப்பட்டு வந்தன. 2016-ம் ஆண்டு சட்டமன்றத் தேர்தலில் சபரீசன் தரப்பு கட்சிக்குள் மேலோட்டமாகத் தலைகாட்ட ஆரம்பித்து, ஸ்டாலின் செயல்தலைவராக மாறியபிறகு கட்சியின் முக்கிய அதிகார மையமாக மாறினார் சபரீசன். கட்சிக்குள் காரியம் சாதிக்க நினைத்தவர்கள் மாப்பிள்ளை மனதுவைத்தால் எல்லாம் நடந்துவிடும் என்று வெளிப்படையாகச் சொல்ல ஆரம்பித்தனர். அதற்கு ஏற்றாற்போலக் கட்சியின் பல முக்கிய விவகாரங்களில் சபரீசன் சொல்வதே நடந்துவந்தது. இந்த நிலையில் ஸ்டாலினின் ஒரே மகனான உதயநிதி, படங்களில் நடிப்பதில் மட்டுமே ஆர்வம் காட்டிவந்தார். அதே நேரம் 'முரசொலி' அறக்கட்டளையை ஸ்டாலின் தரப்பு கையகப்படுத்திய நேரத்தில் 'முரசொலி'யின் மேலாண்மை இயக்குநர் என்ற பதவியும் உதயநிதிக்கு வழங்கப்பட்டது.